KLASA: P-499/23

URBROJ: 711-02-01/03-2024-07

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **u predmetu** **obveznika Domagoja Rečića, OIB: ……………, direktora trgovačkog društva Rakitovac d.o.o. do 10. lipnja 2024.,** na 60. sjednici održanoj 18. rujna 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Domagoj Rečić, direktor trgovačkog društva Rakitovac d.o.o. do 10. lipnja 2024., počinio je povredu članka 10. stavka 4. ZSSI-a.**
2. **Za povredu iz točke I. ove izreke obvezniku Domagoju Rečiću izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznik Domagoj Rečić, direktor trgovačkog društva Rakitovac d.o.o. do 10. lipnja 2024., nije podnio imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenog obveznika otvoren predmet broj: Pp-499/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 1. prosinca 2023., očitovanje obveznika, Registar obveznika te Registar imovinskih kartica.

Povjerenstvo je Odlukom od 18. srpnja 2024. u odnosu na obveznika Domagoja Rečića, direktora trgovačkog društva Rakitovac d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 18. srpnja 2024. obvezniku uputilo obavijest KLASA: P-499/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na navedenu obavijest Povjerenstva očitovao navodeći da se njegovo imovinsko stanje nije promijenilo tijekom svih godina u kojima je obavljao poslove direktora trgovačkog društva Rakitovac d.o.o. te nije smatrao da treba ponovo podnositi imovinsku karticu za 2022. godinu jer promjena gotovo da nije bilo, a bio je i izuzetno opterećen poslovnim obvezama. Dodaje da je imovinsku karticu za 2022. godinu dostavio u prosincu 2023. godine.

Posebno ističe da više nije direktor trgovačkog društva Rakitovac d.o.o., i to od 10.06.2024. godine. Također napominje da je imovinsku karticu za 2023. godinu, kao i imovinsku karticu po prestanku obnašanja dužnosti podnio u propisanom roku.

Slijedom izloženog, moli Povjerenstvo da uvaži njegove razloge i ne pokreće predmetni postupak jer nisu nastale nikakve štetne posljedice te učinjenim propustom nije imao namjeru skrivati svoju imovinu.

Povjerenstvo je uvidom u Registar obveznika utvrdilo da je Domagoj Rečić dužnost direktora trgovačkog društva Rakitovac obnašao od 25. prosinca 2021. do 10. lipnja 2024.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023. Obveznik je imovinsku karticu povodom godišnje obveze podnošenja za 2022. Povjerenstvu podnio 20. prosinca 2023. Nadalje, obveznik je imovinsku karticu povodom godišnje obveze podnošenja za 2023. Povjerenstvu podnio 14. veljače 2024., dok je imovinsku karticu povodom prestanka obnašanja dužnosti podnio 9. srpnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Domagoj Rečić propustio podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, te da je nakon pokretanja postupka Povjerenstvu podnio predmetnu karticu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Domagoj Rečić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana